title: 2011/398/UE: Decizia Consiliului din 13 mai 2011 de încheiere a unui Acord sub forma unui protocol între Uniunea Europeană și Regatul Hașemit al Iordaniei de instituire a unui mecanism de soluționare a litigiilor aplicabil litigiilor legate de dispozițiile privind schimburile comerciale din Acordul euro-mediteraneean de asociere între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte#Protocol între Uniunea Europeană și Regatul Hașemit al Iordaniei de instituire a unui mecanism de soluționare a litigiilor aplicabil litigiilor legate de dispozițiile privind schimburile comerciale din Acordul euro-mediteraneean de asociere între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte

text:
               6.7.2011

               RO

               Jurnalul Oficial al Uniunii Europene

               L 177/1

         DECIZIA CONSILIULUI
   din 13 mai 2011
   de încheiere a unui Acord sub forma unui protocol între Uniunea Europeană și Regatul Hașemit al Iordaniei de instituire a unui mecanism de soluționare a litigiilor aplicabil litigiilor legate de dispozițiile privind schimburile comerciale din Acordul euro-mediteraneean de asociere între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte
   (2011/398/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (6) litera (a) punctul (v),
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               La 24 februarie 2006, Consiliul a autorizat Comisia să înceapă negocierile cu partenerii din regiunea mediteraneeană pentru a stabili un mecanism de soluționare a litigiilor legate de dispoziții privind schimburile comerciale.

               (2)

               Comisia a purtat negocieri în consultare cu comitetul desemnat în temeiul articolului 207 din tratat și în conformitate cu directivele de negociere adoptate de către Consiliu.

               (3)

               Aceste negocieri s-au încheiate și un Acord sub forma unui protocol („protocolul”) între Uniunea Europeană și Regatul Hașemit al Iordaniei de instituire a unui mecanism de soluționare a litigiilor aplicabil litigiilor legate de dispozițiile privind schimburile comerciale din Acordul euro-mediteraneean de asociere între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte (1) a fost parafat la 9 decembrie 2009.

               (4)

               Protocolul a fost semnat în numele Uniunii la 11 februarie 2011.

               (5)

               Protocolul ar trebui încheiat,

         ADOPTĂ PREZENTA DECIZIE:
   Articolul 1
   Acordul sub forma unui protocol între Uniunea Europeană și Regatul Hașemit al Iordaniei de instituire a unui mecanism de soluționare a litigiilor aplicabil litigiilor legate de dispozițiile privind schimburile comerciale din Acordul euro-mediteraneean de asociere între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte, (denumit în continuare „protocolul”), se aprobă prin prezenta decizie, în numele Uniunii.
   Textul protocolului se atașează la prezenta decizie.
   Articolul 2
   Președintele Consiliului procedează, în numele Uniunii, la notificarea prevăzută la articolul 23 din protocol (2).
   Articolul 3
   Prezenta decizie intră în vigoare la data adoptării.

      Adoptată la Bruxelles, 13 mai 2011.

            Pentru Consiliu

            Președintele

         MARTONYI J.

      (1)  JO L 129, 15.5.2002, p. 3.

      (2)  Data intrării în vigoare a protocolului va fi publicată în Jurnalul Oficial al Uniunii Europene de către Secretariatul General al Consiliului.

      PROTOCOL
      între Uniunea Europeană și Regatul Hașemit al Iordaniei de instituire a unui mecanism de soluționare a litigiilor aplicabil litigiilor legate de dispozițiile privind schimburile comerciale din Acordul euro-mediteraneean de asociere între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte
      UNIUNEA EUROPEANĂ, denumită în continuare „Uniunea”,
      pe de o parte,
      și
      REGATUL HAȘEMIT AL IORDANIEI, denumit în continuare „Iordania”,
      pe de altă parte,
      CONVIN DUPĂ CUM URMEAZĂ:
      CAPITOLUL I

         OBIECTIVUL ȘI DOMENIUL DE APLICARE

      Articolul 1
      Obiectiv
      Obiectivul prezentului protocol este de a evita și de a soluționa orice litigii comerciale între părți pentru a se ajunge, dacă este posibil, la o soluție reciproc agreată.
      Articolul 2
      Aplicarea protocolului
      (1)   Dispozițiile prezentului protocol se aplică în cazul oricărei disensiuni privind interpretarea și aplicarea dispozițiilor de la titlul II (cu excepția articolului 23) din Acordul euro-mediteraneean de asociere între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte (denumit în continuare „Acordul de asociere”), în absența unor dispoziții contrare exprese (1). Articolul 97 din Acordul de asociere se aplică litigiilor legate de aplicarea și interpretarea altor dispoziții din Acordul de asociere.
      (2)   Procedurile prevăzute în prezentul protocol se aplică în cazul în care, în termen de 60 de zile după sesizarea Consiliului de asociere în temeiul articolului 97 din Acordul de asociere, acesta nu a soluționat litigiul respectiv.
      (3)   În sensul alineatului (2), un litigiu este considerat ca fiind soluționat atunci când Consiliul de asociere a luat o decizie în conformitate cu articolul 97 alineatul (2) din Acordul de asociere sau atunci când a declarat că litigiul nu mai există.
      CAPITOLUL II

         CONSULTĂRILE ȘI MEDIEREA

      Articolul 3
      Consultări
      (1)   Părțile încearcă soluționarea oricărui litigiu legat de interpretarea și aplicarea dispozițiilor menționate la articolul 2, prin inițierea de consultări în bună-credință, cu scopul de a ajunge la o soluție promptă, echitabilă și reciproc agreată.
      (2)   O parte solicită consultări prin intermediul unei cereri scrise adresate celeilalte părți și trimisă în copie subcomitetului „industrie, comerț, servicii și promovarea investițiilor”, în care se identifică măsurile puse în discuție și dispozițiile din Acordul de asociere pe care le consideră aplicabile.
      (3)   Consultările se desfășoară în termen de 40 de zile de la data primirii cererii și au loc, în absența unui acord contrar între părți, pe teritoriul părții pârâte. Consultările sunt considerate încheiate după 60 de zile de la data primirii cererii, cu excepția cazului în care părțile convin să continue consultările. Consultările, în special toate informațiile prezentate și toate pozițiile adoptate de către părți pe parcursul acestor proceduri, sunt confidențiale și nu aduc atingere drepturilor niciunei părți în cadrul procedurilor ulterioare.
      (4)   Consultările cu privire la chestiuni urgente, inclusiv cele privind mărfurile perisabile sau de sezon, se desfășoară în termen de 15 zile de la data primirii cererii și sunt considerate încheiate după de 30 de zile de la data primirii cererii.
      (5)   În cazul în care partea căreia îi este adresată cererea nu răspunde la cererea de participare la consultări în termen de 10 zile lucrătoare de la data primirii acesteia sau în cazul în care consultările nu au loc în termenele prevăzute la alineatul (3) sau, respectiv, la alineatul (4) sau în cazul în care consultările au fost încheiate fără a se conveni asupra unei soluții reciproc agreate, partea reclamantă poate solicita instituirea unei instanțe de arbitraj, în conformitate cu articolul 5.
      Articolul 4
      Mediere
      (1)   În cazul în care consultările nu au drept rezultat o soluție reciproc agreată, părțile pot conveni să recurgă la un mediator. Toate cererile de mediere trebuie să fie adresate în scris subcomitetului „industrie, comerț, servicii și promovarea investițiilor” și să indice măsurile care au făcut obiectul consultărilor, precum și termenii de referință pentru mediere stabiliți de comun acord. Fiecare parte se angajează să examineze cu înțelegere cererile de mediere.
      (2)   Cu excepția cazului în care părțile convin asupra unui mediator în termen de cinci zile lucrătoare de la data primirii cererii de mediere, președinții subcomitetului „industrie, comerț, servicii și promovarea investițiilor” sau delegatul acestora selectează, prin tragere la sorți, un mediator dintr-un grup de persoane aflate pe lista menționată la articolul 19 și care nu sunt resortisanți ai niciunei părți. Selecția se efectuează în termen de 10 zile lucrătoare de la data primirii cererii de mediere. Mediatorul convoacă o reuniune cu părțile, în termen de maximum 30 de zile de la data la care a fost selectat. Mediatorul primește opiniile fiecărei părți cel mai târziu cu 15 zile înainte de reuniune și poate solicita părților, unor experți sau consilieri tehnici informațiile suplimentare pe care le consideră necesare. Orice informații obținute în acest fel trebuie comunicate fiecăreia dintre părți și fac obiectul observațiilor acestora. Mediatorul comunică un aviz în termen de maximum 45 de zile de la data la care a fost selectat.
      (3)   Avizul mediatorului poate include o recomandare privind modul de soluționare a litigiului în conformitate cu dispozițiile menționate la articolul 2. Avizul mediatorului nu are caracter obligatoriu.
      (4)   Părțile pot decide de comun acord să modifice termenele menționate la alineatul (2). De asemenea, mediatorul poate decide să modifice termenele respective la solicitarea oricăreia dintre părți, având în vedere dificultățile speciale cu care se confruntă partea în cauză sau complexitatea cazului.
      (5)   Procedurile care implică mediere, în special avizul mediatorului, precum și toate informațiile comunicate și pozițiile adoptate de către părți pe parcursul acestor proceduri, sunt confidențiale și nu aduc atingere drepturilor niciunei părți în cadrul unor proceduri ulterioare.
      (6)   În cazul în care părțile sunt de acord, procedurile de mediere pot continua în paralel cu procedura de arbitraj.
      (7)   Înlocuirea unui mediator are loc numai din motivele și în conformitate cu procedurile prezentate detaliat la regulile 18-21 din Regulamentul de procedură.
      CAPITOLUL III

         PROCEDURILE DE SOLUȚIONARE A LITIGIILOR

         SECȚIUNEA I

            Procedura de arbitraj

      Articolul 5
      Inițierea procedurii de arbitraj
      (1)   În cazul în care părțile nu reușesc să soluționeze litigiul prin consultări, în conformitate cu articolul 3, sau mediere, în conformitate cu articolul 4, partea reclamantă poate solicita instituirea unei instanțe de arbitraj.
      (2)   Cererea de instituire a unei instanțe de arbitraj este adresată în scris părții pârâte și subcomitetului „industrie, comerț, servicii și promovarea investițiilor”. În cererea sa, partea reclamantă identifică măsura specifică pusă în discuție și explică motivul pentru care această măsură constituie o încălcare a dispozițiilor menționate la articolul 2. Instituirea unei instanțe de arbitraj se solicită în termen de maximum 18 luni de la data primirii cererilor de consultări, fără a aduce atingere drepturilor părții reclamante de a solicita noi consultări în aceeași privință în viitor.
      Articolul 6
      Instituirea instanței de arbitraj
      (1)   O instanță de arbitraj este compusă din trei arbitri.
      (2)   În termen de 10 zile lucrătoare de la data primirii, de către partea pârâtă, a cererii de instituire a unei instanțe de arbitraj, părțile se consultă pentru a ajunge la un acord privind componența instanței de arbitraj.
      (3)   În cazul în care părțile nu reușesc să convină asupra componenței acesteia în termenul prevăzut la alineatul (2), oricare dintre părți poate cere președinților subcomitetului „industrie, comerț, servicii și promovarea investițiilor” sau delegatului acestora să-i selecteze pe toți cei trei membri prin tragere la sorți din lista stabilită în temeiul articolului 19, un membru dintre persoanele propuse de partea reclamantă, un membru dintre persoanele propuse de partea pârâtă și un membru dintre persoanele selectate de părți în calitate de președinte. În cazul în care părțile convin asupra unuia sau mai multora dintre membrii instanței de arbitraj, oricare dintre membrii rămași este selectat prin aceeași procedură.
      (4)   Președinții subcomitetului „industrie, comerț, servicii și promovarea investițiilor” sau delegatul acestora selectează arbitrii în termen de cinci zile lucrătoare de la data primirii cererii menționate la alineatul (3) înaintată de oricare dintre părți.
      (5)   Data instituirii instanței de arbitraj este data la care sunt selectați cei trei arbitri.
      (6)   Înlocuirea arbitrilor are loc numai din motivele și în conformitate cu procedurile prezentate detaliat la regulile 18-21 din Regulamentul de procedură.
      Articolul 7
      Raportul intermediar al instanței de arbitraj
      Instanța de arbitraj adresează părților un raport intermediar prin care stabilește constatările de fapt, aplicabilitatea dispozițiilor relevante și justificarea de bază a oricărei constatări și recomandări formulate, în termen de cel mult 120 de zile de la data instituirii instanței de arbitraj. Oricare dintre părți poate înainta instanței de arbitraj o cerere scrisă în vederea reexaminării anumitor aspecte ale raportului intermediar în termen de 15 zile de la notificarea acestuia. Constatările din hotărârea finală a instanței de arbitraj includ examinarea argumentelor prezentate în faza de reexaminare intermediară.
      Articolul 8
      Hotărârea instanței de arbitraj
      (1)   Instanța de arbitraj comunică hotărârea sa părților și subcomitetului „industrie, comerț, servicii și promovarea investițiilor” în termen de 150 de zile de la data instituirii instanței de arbitraj. Atunci când acesta consideră că termenul nu poate fi respectat, președintele instanței de arbitraj trebuie să comunice în scris acest lucru părților și subcomitetului „industrie, comerț, servicii și promovarea investițiilor”, precizând motivele amânării și data la care instanța intenționează să își finalizeze activitatea. În niciun caz hotărârea nu va fi comunicată mai târziu de 180 de zile de la data instituirii instanței de arbitraj.
      (2)   În situații de urgență, inclusiv cele care implică bunuri perisabile sau sezoniere, instanța de arbitraj depune toate eforturile pentru a comunica hotărârea sa în termen de 75 de zile de la data instituirii sale. În niciun caz hotărârea nu ar trebui comunicată mai târziu de 90 de zile de la instituirea instanței. În termen de 10 zile de la instituirea sa, instanța de arbitraj pronunță o hotărâre preliminară care să ateste dacă respectiva situație este sau nu urgentă.
      (3)   Instanța de arbitraj își suspendă activitatea la cererea ambelor părți, în orice moment, pentru o perioadă convenită de părți de maximum 12 luni, și își va relua activitatea la sfârșitul perioadei convenite, la cererea părții reclamante. În cazul în care partea reclamantă nu solicită reluarea activității instanței de arbitraj înainte de expirarea perioadei de suspendare convenite, procedura ia sfârșit. Suspendarea și încetarea activității instanței de arbitraj nu aduc atingere drepturilor niciunei părți în cadrul unei alte proceduri cu același obiect.

         SECȚIUNEA II

            Punerea în aplicare a hotărârii

      Articolul 9
      Punerea în aplicare a hotărârii instanței de arbitraj
      Fiecare parte ia toate măsurile necesare pentru a pune în aplicare hotărârea instanței de arbitraj, iar părțile depun toate eforturile pentru a conveni asupra unei perioade de timp necesare pentru punerea în aplicare a hotărârii.
      Articolul 10
      Termenul rezonabil necesar punerii în aplicare a hotărârii
      (1)   În cel mult 30 de zile de la primirea de către părți a notificării hotărârii instanței de arbitraj, partea pârâtă comunică părții reclamante și subcomitetului „industrie, comerț, servicii și promovarea investițiilor” termenul de care are nevoie pentru a pune în aplicare hotărârea („termenul rezonabil”), în cazul în care acest lucru nu este posibil imediat.
      (2)   În cazul unui dezacord între părți cu privire la termenul rezonabil necesar pentru a pune în aplicare hotărârea instanței de arbitraj, partea reclamantă poate solicita în scris instanței de arbitraj, în termen de 20 de zile de la primirea notificării trimise de partea pârâtă în temeiul alineatului (1), să stabilească termenul rezonabil. Această cerere este transmisă, în același timp, celeilalte părți și subcomitetului „industrie, comerț, servicii și promovarea investițiilor”. Instanța de arbitraj comunică hotărârea sa părților și subcomitetului „industrie, comerț, servicii și promovarea investițiilor” în termen de 30 de zile de la data depunerii cererii.
      (3)   Termenul rezonabil poate fi prelungit cu acordul comun al părților.
      Articolul 11
      Examinarea oricăror măsuri adoptate de punere în aplicare a hotărârii instanței de arbitraj
      (1)   Partea pârâtă aduce la cunoștință celeilalte părți și subcomitetului „industrie, comerț, servicii și promovarea investițiilor”, înainte de încheierea termenului rezonabil, orice măsură adoptată în vederea respectării hotărârii instanței de arbitraj.
      (2)   În cazul unui dezacord între părți cu privire la existența oricărei măsuri notificate în temeiul alineatului (1) sau la compatibilitatea acestor măsuri cu dispozițiile menționate la articolul 2, partea reclamantă poate cere în scris instanței de arbitraj să ia o hotărâre în această privință. O astfel de cerere trebuie să identifice măsura specifică pusă în discuție și să explice motivul pentru care măsura respectivă este incompatibilă cu dispozițiile menționate la articolul 2. Instanța de arbitraj comunică hotărârea sa în termen de 90 de zile de la data depunerii cererii. În situații de urgență, inclusiv cele care implică bunuri perisabile sau de sezon, instanța de arbitraj își pronunță hotărârea în termen de 45 de zile de la data depunerii cererii.
      Articolul 12
      Soluții temporare în cazul în care hotărârea nu este pusă în aplicare
      (1)   În cazul în care partea pârâtă nu notifică nicio măsură adoptată pentru a respecta hotărârea instanței de arbitraj înainte de expirarea termenului rezonabil sau în cazul în care instanța de arbitraj hotărăște că măsura notificată în temeiul articolului 11 alineatul (1) nu este compatibilă cu obligațiile care îi revin părții respective în temeiul dispozițiilor menționate la articolul 2, partea pârâtă prezintă, în cazul în care partea reclamantă îi solicită acest lucru, o ofertă de compensare temporară. Partea reclamantă poate solicita o astfel de ofertă și înaintea expirării termenului rezonabil.
      (2)   În cazul în care nu se ajunge la un acord în ceea ce privește compensarea respectivă în termen de 30 de zile de la încheierea termenului rezonabil sau după ce instanța de arbitraj a decis, în temeiul articolului 11, că o măsură adoptată pentru a respecta hotărârea respectivă nu este compatibilă cu dispozițiile menționate la articolul 2, partea reclamantă are dreptul, în urma unei notificări adresate celeilalte părți și subcomitetului „industrie, comerț, servicii și promovarea investițiilor”, să suspende obligațiile care îi revin în temeiul dispozițiilor menționate la articolul 2 la un nivel echivalent cu nivelul de anulare sau de reducere a beneficiilor cauzat de încălcarea respectivă. La adoptarea unor astfel de măsuri, partea reclamantă trebuie să țină seama de impactul acestora asupra economiei părții pârâte. Partea reclamantă poate pune în aplicare suspendarea la 10 zile de la data primirii notificării de către partea pârâtă, cu excepția cazului în care partea pârâtă a solicitat arbitrajul în conformitate cu alineatul (3).
      (3)   În cazul în care partea pârâtă consideră că nivelul suspendării nu este echivalent cu anularea sau reducerea beneficiilor cauzată de încălcarea respectivă, aceasta poate solicita în scris instanței de arbitraj să ia o hotărâre în această privință. O astfel de cerere trebuie transmisă celeilalte părți și subcomitetului „industrie, comerț, servicii și promovarea investițiilor” înainte de încheierea perioadei de 10 zile lucrătoare menționată la alineatul (2). Instanța de arbitraj, după solicitarea avizului experților, dacă este cazul, comunică părților și organismului instituțional responsabil cu aspectele comerciale hotărârea sa privind nivelul de suspendare a obligațiilor, în termen de 30 de zile de la data depunerii cererii. Obligațiile nu se suspendă până când instanța de arbitraj nu și-a comunicat hotărârea, pentru orice suspendare existând obligația de a fi conformă cu hotărârea instanței de arbitraj.
      (4)   Suspendarea obligațiilor este temporară și se aplică numai până în momentul retragerii sau modificării oricărei măsuri considerate incompatibile cu dispozițiile menționate la articolul 2, astfel încât să se asigure punerea în conformitate a acesteia cu dispozițiile respective, astfel cum se prevede la articolul 13 sau până în momentul în care părțile au convenit să soluționeze litigiul.
      Articolul 13
      Analiza măsurilor adoptate în vederea punerii în aplicare a hotărârii după suspendarea obligațiilor
      (1)   Partea pârâtă comunică celeilalte părți și subcomitetului „industrie, comerț, servicii și promovarea investițiilor” orice măsură adoptată pentru a respecta hotărârea instanței de arbitraj, precum și solicitarea sa de a întrerupe suspendarea obligațiilor aplicată de partea reclamantă.
      (2)   În cazul în care părțile nu ajung la un acord în ceea ce privește compatibilitatea măsurii notificate cu dispozițiile menționate la articolul 2 în termen de 30 de zile de la data primirii notificării, partea reclamantă solicită în scris instanței de arbitraj să adopte o hotărâre în această privință. Această cerere este notificată în același timp celeilalte părți și subcomitetului „industrie, comerț, servicii și promovarea investițiilor”. Instanța de arbitraj comunică hotărârea sa părților și subcomitetului „industrie, comerț, servicii și promovarea investițiilor” în termen de 45 de zile de la data depunerii cererii. În cazul în care instanța de arbitraj hotărăște că orice măsură luată pentru a respecta hotărârea este conformă cu dispozițiile menționate la articolul 2, suspendarea obligațiilor încetează.

         SECȚIUNEA III

            Dispoziții comune

      Articolul 14
      Soluția convenită de comun acord
      În temeiul prezentului protocol, în orice moment, părțile pot ajunge la o soluție reciproc agreată într-un litigiu. Acestea comunică orice astfel de soluție subcomitetului „industrie, comerț, servicii și promovarea investițiilor” și instanței de arbitraj. În urma notificării soluției reciproc agreate, instanța își încetează lucrările și procedura ia sfârșit.
      Articolul 15
      Regulamentul de procedură
      (1)   Procedurile de soluționare a litigiilor prevăzute la capitolul III din prezentul protocol sunt reglementate de Regulamentul de procedură anexat la prezentul protocol.
      (2)   Orice reuniune a instanței de arbitraj este deschisă publicului în conformitate cu Regulamentul de procedură, în absența unui acord contrar între părți.
      Articolul 16
      Informații și consiliere tehnică
      (1)   Din proprie inițiativă sau la cererea unei părți, instanța de arbitraj poate obține informațiile pe care le consideră necesare în cadrul procedurii instanței de arbitraj. În mod special, instanța de arbitraj are dreptul să solicite opinia pertinentă a unor experți. Instanța de arbitraj consultă părțile înainte de alegerea experților respectivi. Orice informații obținute în acest fel trebuie comunicate fiecăreia dintre părți și fac obiectul observațiilor acestora.
      (2)   Persoanele interesate, stabilite de părți, sunt autorizate să transmită instanțelor de arbitraj informări succinte de tip amicus curiae, în conformitate cu Regulamentul de procedură.
      Articolul 17
      Norme de interpretare
      Orice instanță de arbitraj interpretează dispozițiile menționate la articolul 2 în conformitate cu normele obișnuite de interpretare a dreptului public internațional, inclusiv în conformitate cu Convenția de la Viena privind dreptul tratatelor. Hotărârile instanței de arbitraj nu pot spori sau reduce drepturile și obligațiile prevăzute de dispozițiile menționate la articolul 2.
      Articolul 18
      Deciziile și hotărârea instanței de arbitraj
      (1)   Instanța de arbitraj depune toate eforturile pentru a lua orice decizie prin consens. Cu toate acestea, în cazul în care nu se poate ajunge la o hotărâre prin consens, asupra aspectului în discuție se hotărăște prin vot majoritar. Opiniile separate ale arbitrilor nu se fac publice însă în niciun caz.
      (2)   Orice hotărâre a instanței de arbitraj este obligatorie pentru părți și nu creează drepturi sau obligații persoanelor fizice sau juridice. Hotărârea prezintă constatările de fapt, aplicabilitatea dispozițiilor relevante din prezentul Acord de asociere și justificarea de bază a oricăreia dintre constatările și concluziile pe care le formulează. Subcomitetul „industrie, comerț, servicii și promovarea investițiilor” face publică în întregime hotărârea instanței de arbitraj, cu excepția cazului în care hotărăște să nu facă acest lucru, pentru a asigura confidențialitatea informațiilor comerciale confidențiale.
      CAPITOLUL IV

         DISPOZIȚII GENERALE

      Articolul 19
      Lista arbitrilor
      (1)   Subcomitetul „industrie, comerț, servicii și promovarea investițiilor” stabilește, în termen de cel mult șase luni de la intrarea în vigoare a prezentului protocol, o listă cu cel puțin cincisprezece persoane care doresc și sunt în măsură să fie arbitri. Fiecare parte propune cel puțin cinci persoane în calitate de arbitri. Cele două părți selectează, de asemenea, cel puțin cinci persoane care nu sunt resortisanți ai niciunei părți, dintre care se alege președintele instanței de arbitraj. Subcomitetul „industrie, comerț, servicii și promovarea investițiilor” se asigură că lista este menținută în permanență la acest nivel.
      (2)   Arbitrii dețin cunoștințe de specialitate sau experiență în drept și în comerț internațional. Ei sunt independenți, își exercită funcția în nume propriu, nu acceptă instrucțiuni din partea niciunei organizații și a niciunui guvern, nu au legătură cu guvernul niciunei părți și respectă codul de conduită anexat la prezentul protocol.
      (3)   Subcomitetul „industrie, comerț, servicii și promovarea investițiilor” poate stabili o listă suplimentară de cel puțin 15 persoane care dispun de expertiză sectorială în domeniile specifice care fac obiectul prezentului Acord de asociere. În cazul în care se recurge la procedura de selecție prevăzută la articolul 6 alineatul (2), președinții subcomitetului „industrie, comerț, servicii și promovarea investițiilor” pot utiliza o listă sectorială cu acordul ambelor părți.
      Articolul 20
      Raportul cu obligațiile impuse de OMC
      (1)   Recurgerea la dispozițiile prezentului protocol privind soluționarea litigiilor nu aduce atingere niciunei acțiuni desfășurate în cadrul OMC, inclusiv acțiunilor de soluționare a litigiilor.
      (2)   Cu toate acestea, atunci când o parte a inițiat, în legătură cu o anumită măsură, o procedură de soluționare a litigiilor, în temeiul prezentului protocol sau al Acordului OMC, aceasta nu poate iniția o procedură de soluționare a litigiilor cu privire la aceeași măsură înaintea celuilalt for decât după încheierea primei proceduri. În plus, niciuna dintre părți nu poate introduce o plângere pentru repararea prejudiciului cauzat de încălcarea unei obligații identice, prevăzute atât de Acordul de asociere, cât și de Acordul OMC, înaintea ambelor foruri. În acest caz, o dată ce a fost inițiată procedura de soluționare a litigiilor, partea respectivă nu poate introduce o plângere pentru repararea prejudiciului cauzat de încălcarea obligației identice prevăzute de celălalt acord înaintea celuilalt for, decât în cazul în care, din motive procedurale sau jurisdicționale, forul ales nu ajunge la nicio concluzie în ceea ce privește solicitarea de reparații pentru încălcarea obligației respective.
      (3)   În sensul alineatului (2),

                  —

                  procedurile de soluționare a litigiilor prevăzute de Acordul OMC se consideră a fi inițiate din momentul în care una dintre părți formulează o cerere de instituire a unei instanțe, în conformitate cu articolul 6 din Înțelegerea OMC privind regulile și procedurile de soluționare a litigiilor (ÎSL), și se consideră a fi încheiate atunci când organismul de soluționare a litigiilor adoptă raportul instanței și, după caz, raportul organului de apel, în conformitate cu articolul 16 și cu articolul 17 alineatul (14) din ÎSL;

                  —

                  procedurile de soluționare a litigiilor prevăzute de prezentul protocol se consideră a fi inițiate din momentul în care una dintre părți formulează o cerere de instituire a unei instanțe de arbitraj în conformitate cu articolul 5 alineatul (1) și se consideră încheiate atunci când instanța de arbitraj notifică hotărârea sa părților și subcomitetului „industrie, comerț, servicii și promovarea investițiilor”, în conformitate cu articolul 8.

            (4)   Nicio dispoziție din prezentul protocol nu împiedică o parte să pună în aplicare suspendarea obligațiilor autorizate de organismul OMC de soluționare a litigiilor. Acordul OMC nu trebuie invocat în scopul a împiedica o parte să suspende obligații în temeiul prezentului protocol.
      Articolul 21
      Termenele
      (1)   Toate termenele prevăzute de prezentul protocol, inclusiv termenele în care instanțele de arbitraj își comunică hotărârile, se calculează în zile calendaristice, începând din ziua următoare actului sau elementului de fapt la care se referă, în absența unor dispoziții contrare.
      (2)   Orice termen menționat în prezentul protocol poate fi modificat cu acordul reciproc al părților. Părțile se angajează să acorde o atenție adecvată cererilor de prelungire a oricărui termen din cauza dificultăților pe care le întâmpină oricare dintre părți în ceea ce privește respectarea procedurii prevăzută de prezentul protocol. La cererea unei părți, instanța de arbitraj poate modifica termenele aplicabile procedurilor, ținând seama de nivelurile diferite de dezvoltare ale părților.
      Articolul 22
      Revizuirea și modificarea prezentului protocol
      (1)   După intrarea în vigoare a prezentului protocol și a anexelor la acesta, Consiliul de asociere poate, în orice moment, să revizuiască punerea lor în aplicare, pentru a lua o hotărâre în ceea ce privește menținerea, modificarea sau abrogarea acestora.
      (2)   În cadrul acestei revizuiri, Consiliul de asociere poate lua în considerare posibilitatea de a crea un organ de apel comun mai multor acorduri euro-mediteraneene.
      (3)   Consiliul de asociere poate hotărî să modifice prezentul protocol și anexele la acesta.
      Articolul 23
      Intrarea în vigoare
      Prezentul protocol va fi aprobat de părți în conformitate cu procedura proprie fiecăreia. Prezentul protocol intră în vigoare în prima zi a celei de-a doua luni de la data la care părțile își comunică reciproc faptul că procedura menționată la prezentul articol a fost încheiată.

         Încheiat în dublu exemplar la Bruxelles, la unsprezece februarie două mii unsprezece, în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, olandeză, polonă, portugheză, română, slovacă, slovenă, spaniolă, suedeză și arabă, textele în fiecare limbă fiind în mod egal autentice.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Хашемитско кралство Йордания
            Por el Reino Hachemí de Jordania
            Za Jordánské hášimovské království
            For Det Hashemitiske Kongerige Jordan
            Für das Haschemitische Königreich Jordanien
            Jordaania Hašimiidi Kuningriigi nimel
            Για το Χασεμιτικό Βασίλειο της Ιορδανίας
            For the Hashemite Kingdom of Jordan
            Pour le Royaume hachémite de Jordanie
            Per il Regno hashemita di Giordania
            Jordānijas Hāšimītu Karalistes vārdā –
            Jordanijos Hašimitų Karalystės vardu
            A Jordán Hásimita Királyság részéről
            Għar-Renju Ħaxemita tal-Ġordan
            Voor het Hasjemitisch Koninkrijk Jordanië
            W imieniu Jordańskiego Królestwa Haszymidzkiego
            Pelo Reino Hachemita da Jordânia
            Pentru Regatul Hașemit al Iordaniei
            Za Jordánske hášimovské kráľovstvo
            Za Hašemitsko kraljevino Jordanijo
            Jordanian hašemiittisen kuningaskunnan puolesta
            För Hashemitiska konungariket Jordanien

         (1)  Dispozițiile prezentului protocol nu aduc atingere articolului 34 din protocol în ceea ce privește definiția noțiunii de „produse originare” și metodele de cooperare administrativă.

         ANEXE

                        ANEXA I

                     REGULAMENTUL DE PROCEDURĂ PENTRU ARBITRAJ

                        ANEXA II

                     CODUL DE CONDUITĂ APLICABIL MEMBRILOR INSTANȚEI DE ARBITRAJ ȘI MEDIATORILOR

            ANEXA I

               REGULAMENTUL DE PROCEDURĂ PENTRU ARBITRAJ

               Dispoziții generale

                        1.

                        În sensul prezentului protocol și al prezentului regulament:

                                    „consilier” înseamnă o persoană abilitată de o parte pentru a consilia sau a asista partea respectivă în cadrul procedurii instanței de arbitraj;

                                    „partea reclamantă” înseamnă orice parte care solicită instituirea unei instanțe de arbitraj în temeiul articolului 5 din prezentul protocol;

                                    „partea pârâtă” înseamnă partea care se presupune că încalcă dispozițiile menționate la articolul 2 din prezentul protocol;

                                    „instanță de arbitraj” înseamnă o instanță instituită în temeiul articolului 6 din prezentul protocol;

                                    „reprezentantul unei părți” înseamnă un angajat sau orice persoană numită de un departament al guvernului sau de o agenție sau de orice altă entitate publică a unei părți;

                                    „zi” înseamnă o zi calendaristică, în absența unor dispoziții contrare.

                        2.

                        Părții pârâte îi revine administrarea logistică a procedurilor de soluționare a litigiilor, în special organizarea audierilor, în absența unui acord contrar. Cu toate acestea, Uniunea Europeană suportă cheltuielile aferente tuturor aspectelor organizaționale cu privire la consultări, mediere și arbitraj, cu excepția remunerațiilor și a cheltuielilor care trebuie plătite mediatorilor și arbitrilor, care vor fi împărțite.

               Notificări

                        3.

                        Părțile și instanța de arbitraj transmit orice solicitare, comunicare, memoriu sau orice alt document prin e-mail, cu mențiunea de a se transmite, în aceeași zi, și o copie prin fax, prin scrisoare recomandată, servicii de curierat, scrisoare cu confirmare de primire sau prin orice alt mijloc de comunicare care permite înregistrarea trimiterii. În absența unor dovezi contrare, în cazul unui mesaj electronic, data primirii se consideră a fi aceeași cu data trimiterii.

                        4.

                        O parte transmite celeilalte părți și fiecărui arbitru o copie în format electronic a fiecărui memoriu. Se transmite, de asemenea, o copie imprimată a documentului respectiv.

                        5.

                        Toate notificările se adresează Ministerului Afacerilor Externe din Iordania și, respectiv, Direcției Generale Comerț a Comisiei Europene.

                        6.

                        Erorile minore de redactare din orice solicitare, comunicare, memoriu sau alt document conex procedurilor instanței de arbitraj pot fi corectate prin trimiterea unui nou document care să indice în mod clar modificările.

                        7.

                        În cazul în care ultima zi de trimitere a documentelor coincide cu o sărbătoare legală oficială sau cu o zi de odihnă, în Iordania sau în Uniune, documentul poate fi trimis în următoarea zi lucrătoare. În prima zi de luni a lunii decembrie, părțile își transmit una alteia o listă cu datele sărbătorilor oficiale și ale zilelor de odihnă din anul următor. Niciun fel de document, comunicare sau solicitare nu se consideră a fi primite într-o zi de sărbătoare oficială sau de odihnă.

                        8.

                        În funcție de obiectul dispozițiilor aflate în litigiu, o copie a tuturor solicitărilor și notificărilor adresate subcomitetului „industrie, comerț, servicii și promovarea investițiilor” în conformitate cu prezentul protocol vor fi de asemenea transmise celorlalte subcomitete relevante instituite în temeiul Acordului de asociere.

               Începerea arbitrajului

                        9.

                                    (a)

                                    În cazul în care, în conformitate cu articolul 6 din prezentul protocol sau cu regulile 19, 20 sau 49 din Regulamentul de procedură, membrii instanței de arbitraj sunt selectați prin tragere la sorți, reprezentanții ambelor părți vor fi prezenți în momentul tragerii la sorți.

                                    (b)

                                    În absența unui acord contrar între părți, acestea se reunesc cu instanța de arbitraj în termen de șapte zile lucrătoare de la instituirea acesteia, pentru a stabili aspectele pe care părțile sau instanța de arbitraj le consideră oportune, inclusiv remunerarea și cheltuielile care trebuie plătite arbitrilor, în conformitate cu standardele OMC. Membrii instanței de arbitraj și reprezentanții părților pot participa la această reuniune prin telefon sau videoconferință.

                        10.

                                    (a)

                                    În absența unui acord contrar între părți, în termen de cinci zile lucrătoare de la data selectării arbitrilor, instanța de arbitraj va avea drept mandat:
                                    „să examineze, în lumina dispozițiilor relevante ale Acordului de asociere, aspectul menționat în cererea de instituire a instanței de arbitraj, să hotărască asupra compatibilității măsurii în cauză cu dispozițiile menționate la articolul 2 din prezentul protocol și să pronunțe o hotărâre în conformitate cu articolul 8 din Protocolul privind soluționarea litigiilor.”

                                    (b)

                                    Părțile trebuie să informeze instanța de arbitraj în legătură cu mandatul convenit, în termen de trei zile lucrătoare de la acordul lor în această privință.

               Memoriile inițiale

                        11.

                        Partea reclamantă își transmite memoriul inițial în termen de cel mult 20 de zile de la data instituirii instanței de arbitraj. Partea pârâtă înaintează memoriul în apărare în termen de cel mult 20 de zile de la data comunicării memoriului inițial.

               Activitatea instanțelor de arbitraj

                        12.

                        Președintele instanței de arbitraj prezidează toate reuniunile acesteia. O instanță de arbitraj poate delega președintelui autoritatea de a lua decizii administrative și procedurale.

                        13.

                        În absența unor dispoziții contrare ale prezentului protocol, instanța de arbitraj își poate desfășura activitățile prin orice mijloace, inclusiv prin telefon, transmisii fax sau mijloace informatice.

                        14.

                        Numai arbitrii pot participa la deliberările instanței de arbitraj, dar aceasta din urmă își poate autoriza asistenții să fie prezenți la deliberări.

                        15.

                        Elaborarea oricărei hotărâri rămâne responsabilitatea exclusivă a instanței de arbitraj și nu poate fi delegată.

                        16.

                        În cazul în care survine o chestiune procedurală care nu este reglementată de dispozițiile prezentului protocol și de anexele la acesta, instanța de arbitraj, după consultarea părților, poate adopta o procedură corespunzătoare, compatibilă cu dispozițiile respective.

                        17.

                        În cazul în care instanța de arbitraj consideră că este necesar să modifice termenele aplicabile în cadrul procedurii sau să efectueze alte ajustări procedurale sau administrative, aceasta informează părțile în scris cu privire la motivele modificării sau ale ajustării și la perioada sau ajustarea necesară. Instanța de arbitraj poate adopta astfel de modificări sau ajustări după consultarea părților. Termenele prevăzute la articolul 8 alineatul (2) din prezentul protocol nu se modifică.

               Înlocuirea

                        18.

                        În cazul în care un arbitru nu poate participa la procedură, se retrage sau trebuie înlocuit, se selectează un înlocuitor în conformitate cu articolul 6 alineatul (3) din prezentul protocol.

                        19.

                        În cazul în care o parte consideră că un arbitru nu respectă cerințele codului de conduită și că, din acest motiv, ar trebui înlocuit, partea respectivă comunică acest lucru celeilalte părți, în termen de 15 zile de la data aflării circumstanțelor care au dus la încălcarea substanțială a codului de conduită de către arbitru.
                        În cazul în care o parte consideră că un arbitru, altul decât președintele, nu respectă cerințele codului de conduită, părțile se consultă și, în cazul în care ajung la un acord, înlocuiesc arbitrul respectiv și selectează un înlocuitor în conformitate cu procedura prevăzută la articolul 6 alineatul (3) din prezentul protocol.
                        În cazul în care părțile nu ajung la un acord în ceea ce privește necesitatea de a înlocui un arbitru, oricare dintre părți poate solicita ca respectivul caz să fie supus președintelui instanței de arbitraj, a cărui hotărâre este definitivă.
                        În cazul în care președintele consideră că un arbitru nu respectă cerințele codului de conduită, acesta selectează un nou arbitru, prin tragere la sorți, din lista de persoane menționată la articolul 19 alineatul (1) din prezentul protocol, din care a făcut parte și arbitrul inițial. În cazul în care arbitrul inițial a fost ales de părți în conformitate cu articolul 6 alineatul (2) din prezentul protocol, înlocuitorul este selectat prin tragere la sorți din listele de persoane propuse de partea reclamantă și de partea pârâtă în temeiul articolului 19 alineatul (1) din protocol. Alegerea noului arbitru se face în termen de cinci zile lucrătoare de la data la care cererea a fost înaintată președintelui instanței de arbitraj.

                        20.

                        În cazul în care o parte consideră că președintele instanței de arbitraj nu respectă cerințele codului de conduită, părțile se consultă și, în cazul în care ajung la un acord, înlocuiesc președintele și selectează un înlocuitor în conformitate cu procedura prevăzută la articolul 6 alineatul (3) din prezentul protocol.
                        În cazul în care părțile nu ajung la un acord în ceea ce privește necesitatea de a înlocui președintele, oricare dintre părți poate solicita ca respectivul caz să fie supus unuia dintre membrii rămași pe lista persoanelor propuse pentru a îndeplini funcția de președinte, în conformitate cu articolul 19 alineatul (1) din prezentul protocol. Numele acestuia este tras la sorți de către președinții subcomitetului „industrie, comerț, servicii și promovarea investițiilor” sau de către delegatul acestora. Hotărârea acestei persoane privind necesitatea de a înlocui președintele este definitivă.
                        În cazul în care persoana respectivă hotărăște că președintele inițial nu respectă cerințele codului de conduită, aceasta selectează un nou președinte, prin tragere la sorți, din lista de persoane propuse pentru a îndeplini funcția de președinte, menționată la articolul 19 alineatul (1) din prezentul protocol. Noul președinte este ales în termen de cinci zile lucrătoare de la data înaintării cererii menționate la prezentul alineat.

                        21.

                        Procedura instanței de arbitraj se suspendă pe durata perioadei de desfășurare a procedurilor prevăzute la regulile 18, 19 și 20.
                        În cazul în care o parte consideră că un arbitru nu respectă cerințele codului de conduită și că, din acest motiv, ar trebui înlocuit, partea respectivă comunică acest lucru celeilalte părți, în termen de 15 zile de la data aflării circumstanțelor care au dus la încălcarea substanțială a codului de conduită de către arbitru.

               Audierile

                        22.

                        Președintele stabilește data și ora audierii, în consultare cu părțile și cu ceilalți membri ai instanței de arbitraj, și adresează părților o confirmare scrisă a hotărârii sale. Aceste informații sunt, de asemenea, puse la dispoziția publicului de către partea responsabilă cu administrarea logistică a procedurii, în cazul în care audierea este deschisă publicului. Cu excepția cazului în care o parte nu este de acord, instanța de arbitraj poate hotărî ca audierea să nu aibă loc.

                        23.

                        În absența unui acord contrar între părți, audierea are loc la Bruxelles, în cazul în care partea reclamantă este Iordania, și la Amman, în cazul în care partea reclamantă este Uniunea.

                        24.

                        Instanța de arbitraj poate convoca o audiere suplimentară numai în circumstanțe excepționale. Nu se convoacă nicio audiere suplimentară în cazul procedurilor prevăzute la articolul 10 alineatul (2), la articolul 11 alineatul (2), la articolul 12 alineatul (3) și la articolul 13 alineatul (2) din prezentul protocol.

                        25.

                        Toți arbitrii trebuie să fie prezenți pe parcursul întregii audieri.

                        26.

                        Următoarele persoane pot participa la audiere, indiferent dacă procedurile sunt sau nu deschise publicului:

                                    (a)

                                    reprezentanții părților;

                                    (b)

                                    consilierii părților;

                                    (c)

                                    membri ai personalului administrativ, interpreți, traducători și stenografi judiciari; și

                                    (d)

                                    asistenții arbitrilor.

                              Numai reprezentanții și consilierii părților se pot adresa instanței de arbitraj.

                        27.

                        Cel târziu cu cinci zile lucrătoare înainte de data audierii, fiecare parte trimite instanței de arbitraj o listă cu numele persoanelor care vor pleda sau vor face prezentări în numele părților în cadrul audierii, precum și ale altor reprezentanți sau consilieri care vor lua parte la audiere.

                        28.

                        Audierile instanței de arbitraj vor fi deschise publicului, în absența unei hotărâri contrare a părților. În cazul în care părțile decid că audierea este închisă publicului, o parte a audierii poate fi, totuși, publică, în cazul în care instanța de arbitraj hotărăște acest lucru, la cererea părților. Cu toate acestea, instanța de arbitraj se reunește în sesiuni închise publicului atunci când documentele depuse și argumentele uneia dintre părți conțin informații comerciale confidențiale.

                        29.

                        Instanța de arbitraj organizează audierea în felul următor:

                                    Pledoarii

                                                (a)

                                                pledoaria părții reclamante;

                                                (b)

                                                pledoaria părții pârâte.

                                    Obiecții

                                                (a)

                                                pledoaria părții reclamante;

                                                (b)

                                                pledoaria în replică a părții pârâte.

                        30.

                        Instanța de arbitraj poate adresa întrebări oricărei părți, în orice moment al audierii.

                        31.

                        Instanța de arbitraj ia măsurile necesare în vederea întocmirii și transmiterii în cel mai scurt timp către părți a procesului-verbal al fiecărei audieri.

                        32.

                        În termen de zece zile lucrătoare de la data audierii, fiecare parte poate înainta un memoriu suplimentar cu privire la orice aspect abordat în cadrul audierii.

               Întrebările scrise

                        33.

                        Instanța de arbitraj poate, în orice moment al procedurilor, să adreseze întrebări scrise uneia sau ambelor părți. Fiecare parte va primi o copie a tuturor întrebărilor adresate de instanța de arbitraj.

                        34.

                        De asemenea, fiecare parte transmite celeilalte părți o copie a răspunsului său scris la întrebările instanței de arbitraj. În termen de cinci zile lucrătoare de la data primirii acestei copii, fiecare parte are posibilitatea de prezenta observații scrise la răspunsul celeilalte părți.

               Confidențialitate

                        35.

                        Părțile păstrează caracterul confidențial al audierilor organizate de instanța de arbitraj, în cazul în care acestea se desfășoară în sesiuni închise publicului, în conformitate cu regula 28. Fiecare parte respectă caracterul confidențial al informațiilor transmise de cealaltă parte instanței de arbitraj, dacă partea respectivă le-a desemnat ca fiind confidențiale. Atunci când o parte transmite o versiune confidențială a memoriilor sale instanței de arbitraj, aceasta va furniza, de asemenea, la cererea celeilalte părți, un rezumat neconfidențial al informațiilor incluse în memoriile care pot fi făcute publice, în termen de maximum 15 zile de la data cererii sau a comunicării acestor memorii, luându-se în considerare cea mai recentă. Niciuna dintre dispozițiile acestor norme nu împiedică o parte să publice declarațiile privind propriile sale poziții.

               Comunicările ex parte

                        36.

                        Instanța de arbitraj se abține de la orice reuniuni sau contacte cu oricare dintre părți în absența celeilalte părți.

                        37.

                        Niciun membru al instanței de arbitraj nu poate discuta aspectele problemei care face obiectul procedurilor cu o parte sau cu ambele părți în absența celorlalți arbitri.

               Memoriile amicus curiae

                        38.

                        În absența unui acord contrar între părți, în termen de cinci zile de la data instituirii instanței de arbitraj, acesta poate primi memorii nesolicitate, cu condiția ca acestea să fie elaborate în termen de zece zile de la data instituirii instanței de arbitraj, să fie concise, să nu depășească, în niciun caz, 15 pagini dactilografiate, inclusiv anexele, și să aibă în vedere, în mod direct, chestiunea de fapt aflată în atenția instanței de arbitraj.

                        39.

                        Comunicarea trebuie să conțină o descriere a persoanei fizice sau juridice care o înaintează, inclusiv natura activităților sale și sursa de finanțare a acestora, și să specifice natura interesului pe care îl are persoana respectivă în cadrul procedurii de arbitraj. Memoriul în cauză trebuie redactat în limbile alese de părți, în conformitate cu regulile 42 și 43 din prezentul Regulament de procedură.

                        40.

                        Instanța de arbitraj enumeră, în hotărârea pronunțată, toate comunicările primite care respectă dispozițiile menționate anterior. Instanța de arbitraj nu este obligat să se refere, în hotărârea sa, la argumentele prezentate în aceste memorii. Orice comunicare primită de instanța de arbitraj în aplicarea prezentei reguli va fi transmisă părților pentru ca acestea să poată formula observații.

               Situațiile de urgență

                        41.

                        În situațiile de urgență menționate în prezentul protocol, instanța de arbitraj, după consultarea părților, ajustează în mod corespunzător termenele menționate în prezentul regulament și comunică părților aceste ajustări.

               Traducerea și interpretarea

                        42.

                        În cadrul consultărilor menționate la articolul 6 alineatul (2) din prezentul protocol și cel târziu până la reuniunea menționată la regula 9 litera (b) din prezentul Regulament de procedură, părțile depun eforturi pentru a ajunge la un acord în privința unei limbi comune de lucru care să fie utilizată în cadrul procedurilor înaintea instanței de arbitraj.

                        43.

                        În cazul în care părțile nu reușesc să ajungă la un acord în privința unei limbi comune de lucru, fiecare parte ia măsurile necesare în vederea traducerii memoriilor în limba aleasă de cealaltă parte și suportă costurile aferente acestor traduceri.

                        44.

                        Partea pârâtă ia măsurile necesare în vederea asigurării interpretării expunerilor orale în limbile alese de părți.

                        45.

                        Instanța de arbitraj comunică hotărârile în limba sau limbile alese de părți.

                        46.

                        Oricare dintre părți poate prezenta observații cu privire la orice versiune tradusă a unui document elaborat în conformitate cu prezentele reguli.

               Calcularea termenelor

                        47.

                        În cazul în care, datorită aplicării regulii 7 din prezentul Regulament de procedură, una dintre părți primește un document la o dată diferită de data la care îl primește cealaltă parte, orice termen calculat în funcție de data primirii documentului respectiv începe de la ultima dată de primire a documentului în cauză.

               Alte proceduri

                        48.

                        Prezentul Regulament de procedură se aplică, de asemenea, procedurilor prevăzute la articolul 10 alineatul (2), la articolul 11 alineatul (2), la articolul 12 alineatul (3) și la articolul 13 alineatul (2) din prezentul protocol. Cu toate acestea, termenele prevăzute de prezentul Regulament de procedură se ajustează pentru a corespunde termenelor speciale prevăzute pentru adoptarea unei hotărâri de către instanța de arbitraj în cadrul acestor proceduri.

                        49.

                        În cazul în care instanța inițială sau unii dintre membrii acesteia nu reușesc să se întrunească din nou pentru desfășurarea procedurilor prevăzute la articolul 10 alineatul (2), la articolul 11 alineatul (2), la articolul 12 alineatul (3) și la articolul 13 alineatul (2) din prezentul protocol, se aplică procedurile prevăzute la articolul 6 din prezentul protocol. Termenul pentru notificarea hotărârii se prelungește cu 15 zile.

            ANEXA II

               CODUL DE CONDUITĂ APLICABIL MEMBRILOR INSTANȚEI DE ARBITRAJ ȘI MEDIATORILOR

               Definiții

                        1.

                        În sensul prezentului cod de conduită:

                                    (a)

                                    „membru” sau „arbitru” înseamnă un membru al instanței de arbitraj instituit efectiv în temeiul articolului 6 din prezentul protocol;

                                    (b)

                                    „mediator” înseamnă o persoană care conduce o mediere în conformitate cu articolul 4 din prezentul protocol;

                                    (c)

                                    „candidat” înseamnă o persoană al cărei nume se află pe lista arbitrilor menționată la articolul 19 din prezentul protocol și care este luată în considerare pentru selectarea ca membru al instanței de arbitraj, în temeiul articolului 6 din prezentul protocol;

                                    (d)

                                    „asistent” înseamnă o persoană care, în temeiul mandatului unui membru, desfășoară activități de documentare și îl asistă pe membru în activitatea acestuia;

                                    (e)

                                    „procedură” înseamnă, în absența unor dispoziții contrare, o procedură condusă de o instanță de arbitraj în temeiul prezentului protocol;

                                    (f)

                                    „personal”, în legătură cu un membru, înseamnă persoanele aflate sub coordonarea și controlul membrului respectiv, altele decât asistenții.

               Responsabilitățile în cadrul procesului

                        2.

                        Fiecare candidat și fiecare membru evită orice încălcare și orice aparență de încălcare a deontologiei, este independent și imparțial, evită orice conflict de interese direct sau indirect și respectă standarde înalte de conduită pentru a asigura integritatea și imparțialitatea mecanismului de soluționare a litigiilor. Foștii membri trebuie să respecte obligațiile prevăzute la punctele 15, 16, 17 și 18 din prezentul cod de conduită.

               Obligațiile de comunicare a informațiilor

                        3.

                        Înainte de confirmarea alegerii sale în calitate de membru al instanței de arbitraj în temeiul prezentului protocol, un candidat va comunica orice interes, relație sau aspect care ar putea afecta independența sau imparțialitatea acestuia sau care ar putea da naștere, în mod rezonabil, la o aparență de încălcare a deontologiei sau de favorizare a unei părți în cadrul procedurii. În acest scop, candidatul va depune toate eforturile rezonabile pentru a se informa în legătură cu existența unor astfel de interese, relații și aspecte.

                        4.

                        Candidatul sau membrul comunică aspecte privind încălcări efective sau potențiale ale prezentului cod de conduită numai subcomitetului „industrie, comerț, servicii și promovarea investițiilor”, în vederea analizării acestora de către părți.

                        5.

                        Odată selecționat, membrul continuă să depună toate eforturile rezonabile pentru a se informa în legătură cu orice interese, relații sau aspecte menționate la punctul 3 din prezentul cod de conduită, pe care le comunică. Obligația de comunicare a informațiilor reprezintă o obligație permanentă care impune membrilor comunicarea oricăror astfel de interese, relații sau aspecte care ar putea interveni în orice stadiu al procedurii. Membrul informează în scris subcomitetul „industrie, comerț, servicii și promovarea investițiilor” cu privire la existența unor astfel de interese, relații sau aspecte, în vederea analizării acestora de către părți.

               Atribuțiile membrilor

                        6.

                        Odată selectat, membrul își îndeplinește prompt și în totalitate atribuțiile, pe durata întregii proceduri, în mod onest și cu profesionalism.

                        7.

                        În cadrul procedurii, membrul analizează doar acele aspecte care sunt necesare în vederea pronunțării unei hotărâri și nu poate delega această funcție niciunei alte persoane.

                        8.

                        Membrul ia toate măsurile necesare pentru a se asigura că asistentul și personalul său cunosc și respectă dispozițiile prevăzute la punctele 2, 3, 4, 5, 16, 17 și 18 din prezentul cod de conduită.

                        9.

                        Membrul nu poate avea contacte ex parte în ceea ce privește procedura.

               Independența și imparțialitatea membrilor

                        10.

                        Membrul trebuie să fie independent și imparțial, să evite crearea unei aparențe de încălcare a deontologiei sau de favorizare a unei părți și să nu fie influențat de interesul personal, de presiuni externe, de considerente de ordin politic, de proteste publice, de loialitatea față de o parte sau de teama de a face obiectul criticilor.

                        11.

                        Membrul nu poate, în mod direct sau indirect, să își asume o obligație sau să accepte beneficii care ar afecta sau ar putea să afecteze îndeplinirea în mod corespunzător a atribuțiilor sale.

                        12.

                        Membrul nu poate folosi poziția pe care o deține în cadrul instanței de arbitraj în scopul promovării unor interese personale sau private și evită acțiunile care pot crea impresia că unele persoane se află într-o poziție privilegiată și îl pot influența.

                        13.

                        Membrul nu permite ca judecata sau comportamentul său să fie influențate de raporturile sau responsabilitățile financiare, de afaceri, profesionale, familiale sau sociale.

                        14.

                        Membrul trebuie să evite inițierea oricărei relații sau dobândirea oricărui interes financiar susceptibil de a-i afecta imparțialitatea sau care ar putea crea, în mod rezonabil, o aparență de favorizare a unei părți sau de încălcare a deontologiei.

               Obligațiile foștilor membri

                        15.

                        Toți foștii membri trebuie să evite orice acțiuni care ar putea crea aparența de favorizare a uneia dintre părți în îndeplinirea atribuțiilor lor sau că ar fi obținut beneficii în urma deciziei sau hotărârii instanței de arbitraj.

               Confidențialitate

                        16.

                        Niciun membru sau fost membru nu poate, în niciun moment, să comunice sau să utilizeze informații cu caracter confidențial referitoare la o procedură sau de care a luat cunoștință în cadrul procedurii, decât pentru scopurile procedurii respective, și nu poate, în niciun caz, să comunice sau să utilizeze asemenea informații pentru a dobândi avantaje personale, pentru a favoriza alte persoane sau pentru a afecta intereselor altora.

                        17.

                        Membrul nu comunică o hotărâre a instanței de arbitraj sau părți din aceasta înainte de publicarea acesteia în conformitate cu prezentul protocol.

                        18.

                        Membrul sau fostul membru nu dezvăluie niciodată deliberările unei instanțe de arbitraj sau opiniile unui membru.

               Cheltuieli

                        19.

                        Fiecare membru păstrează o evidență a timpului dedicat procedurii și a cheltuielilor efectuate și întocmește un raport final cu privire la aceste aspecte.

               Mediatorii

                        20.

                        Regulile aplicabile membrilor și foștilor membri, descrise în prezentul cod de conduită, se aplică, mutatis mutandis, mediatorilor.


title: 2013/610/UE: Decizia Parlamentului European din 17 aprilie 2013 privind descărcarea de gestiune pentru execuția bugetului Agenției Europene pentru Gestionarea Cooperării Operative la Frontierele Externe ale Statelor Membre ale Uniunii Europene aferent exercițiului financiar 2011#Rezoluția Parlamentului European din 17 aprilie 2013 conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Gestionarea Cooperării Operative la Frontierele Externe ale Statelor Membre ale Uniunii Europene aferent exercițiului financiar 2011

text:
               16.11.2013

               RO

               Jurnalul Oficial al Uniunii Europene

               L 308/324

         DECIZIA PARLAMENTULUI EUROPEAN
   din 17 aprilie 2013
   privind descărcarea de gestiune pentru execuția bugetului Agenției Europene pentru Gestionarea Cooperării Operative la Frontierele Externe ale Statelor Membre ale Uniunii Europene aferent exercițiului financiar 2011
   (2013/610/UE)
   PARLAMENTUL EUROPEAN,

               —

               având în vedere conturile anuale finale ale Agenției Europene pentru Gestionarea Cooperării Operative la Frontierele Externe ale Statelor Membre ale Uniunii Europene pentru exercițiul financiar 2011,

               —

               având în vedere Raportul Curții de Conturi privind conturile anuale ale Agenției Europene pentru Gestionarea Cooperării Operative la Frontierele Externe ale Statelor Membre ale Uniunii Europene pentru exercițiul financiar 2011, însoțit de răspunsurile agenției (1),

               —

               având în vedere Recomandarea Consiliului din 12 februarie 2013 (05753/2013 – C7-0041/2013),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 2007/2004 al Consiliului din 26 octombrie 2004 de instituire a Agenției Europene pentru Gestionarea Cooperării Operative la Frontierele Externe ale Statelor Membre ale Uniunii Europene (4), în special articolul 30,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0079/2013),

               1.

               acordă directorului executiv al Agenției Europene pentru Gestionarea Cooperării Operative la Frontierele Externe ale Statelor Membre ale Uniunii Europene descărcarea de gestiune pentru execuția bugetului agenției aferent exercițiului financiar 2011;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene pentru Gestionarea Cooperării Operative la Frontierele Externe ale Statelor Membre ale Uniunii Europene, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 388, 15.12.2012, p. 202.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 349, 25.11.2004, p. 1.

      (5)  JO L 357, 31.12.2002, p. 72.

      REZOLUȚIA PARLAMENTULUI EUROPEAN
      din 17 aprilie 2013
      conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Gestionarea Cooperării Operative la Frontierele Externe ale Statelor Membre ale Uniunii Europene aferent exercițiului financiar 2011
      PARLAMENTUL EUROPEAN,

                  —

                  având în vedere conturile anuale finale ale Agenției Europene pentru Gestionarea Cooperării Operative la Frontierele Externe ale Statelor Membre ale Uniunii Europene pentru exercițiul financiar 2011,

                  —

                  având în vedere Raportul Curții de Conturi privind conturile anuale ale Agenției Europene pentru Gestionarea Cooperării Operative la Frontierele Externe ale Statelor Membre ale Uniunii Europene pentru exercițiul financiar 2011, însoțit de răspunsurile agenției (1),

                  —

                  având în vedere Recomandarea Consiliului din 12 februarie 2013 (05753/2013 – C7-0041/2013),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

                  —

                  având în vedere Regulamentul (CE) nr. 2007/2004 al Consiliului din 26 octombrie 2004 de instituire a Agenției Europene pentru Gestionarea Cooperării Operative la Frontierele Externe ale Statelor Membre ale Uniunii Europene (4), în special articolul 30,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0079/2013),

                  A.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale ale Agenției Europene pentru Gestionarea Cooperării Operative la Frontierele Externe ale Statelor Membre ale Uniunii Europene (denumită în continuare „agenția”) aferente exercițiului financiar 2011 și cu privire la legalitatea și regularitatea operațiunilor subiacente;

                  B.

                  întrucât la 10 mai 2012 Parlamentul a acordat directorului executiv al agenției descărcarea de gestiune pentru execuția bugetului agenției aferent exercițiului financiar 2010 (6), iar în rezoluția sa care însoțea decizia de descărcare de gestiune, printre altele:

                              —

                              a reafirmat faptul că practica reportării creditelor ar trebui să fie redusă în mod semnificativ și nu ar trebui să creeze obstacole în calea bunei gestiuni financiare și a solicitat agenției să respecte în viitor principiul anualității;

                              —

                              a solicitat agenției să realizeze controale ex post, sub forma unor inspecții la fața locului, ale granturilor acordate;

                  C.

                  întrucât bugetul global al agenției în exercițiul financiar 2011 a fost de 118 200 000 EUR, în comparație cu 93 200 000 EUR în 2010; întrucât contribuția inițială din bugetul Uniunii la bugetul agenției a fost în 2011 de 111 000 000 EUR, în comparație cu 89 100 000 EUR în 2010,

         Gestiunea bugetară și financiară

                  1.

                  ia act de faptul că bugetul agenției a făcut obiectul a trei bugete rectificative care au vizat trei aspecte:

                              —

                              introducerea postului bugetar „Eurosur” la titlul III (cheltuielile operaționale);

                              —

                              majorarea bugetului agenției cu 12 700 000 EUR ca parte a pachetului de măsuri de urgență adoptat ca răspuns la evoluția evenimentelor din Africa de Nord;

                              —

                              includerea unei sume de 31 800 000 EUR sub formă de credite de angajament destinate pachetului de măsuri de urgență pentru regiunea Mării Mediterane;

                  2.

                  observă că, în ceea ce privește creditele plătite, rata de execuție atinsă de agenție este de 96 % pentru titlul I (Cheltuieli de personal), 74 % pentru titlul II (Cheltuieli administrative) și de 58 % pentru titlul III (Cheltuieli operaționale); invită agenția să pună în aplicare măsuri specifice pentru a-și îmbunătăți procesul de elaborare a bugetului și rata de execuție a creditelor de plată în cazul cheltuielilor administrative și operaționale;

                  3.

                  este profund preocupat de faptul că 33 % din bugetul pe 2011 al agenției (38,7 milioane EUR) au fost reportate în 2012; constată că sumele reportate legate de titlul III s-au ridicat la 36 de milioane EUR (41 %) constată că, la fel ca în 2010, nivelul reportărilor este excesiv, contravenind principiului bugetar al anualității;

                  4.

                  regretă faptul că, din suma totală reportată de agenție, 5,1 milioane EUR erau angajamente globale; remarcă faptul că regulamentul financiar al agenției nu oferă un temei clar pentru o astfel de reportare; este conștient de faptul că finanțările primite la sfârșitul exercițiului financiar pot avea drept rezultat reportarea unor sume mai mari;

         Acțiunile întreprinse ca urmare a recomandărilor formulate în cadrul descărcării de gestiune 2010

                  5.

                  constată că, în 2012, agenția a adoptat și a pus în aplicare o strategie de control ex post și a realizat trei inspecții la fața locului, care au acoperit 9 % din suma de 73 de milioane EUR, acordată sub formă de granturi în 2011; salută faptul că indicele de eroare constatat se situează sub 1 % și că în 2013 sunt planificate șase inspecții la fața locului;

                  6.

                  ia act de eforturile agenției și de dificultățile persistente cu care se confruntă aceasta în procesul de execuție bugetară; ia act de explicațiile agenției, conform cărora dificultățile au fost cauzate, printre altele, de factori externi, precum declanșarea bruscă a unor evenimente la frontierele externe; îndeamnă agenția să își continue eforturile în acest domeniu;

         Sistemele de supraveghere și de control

                  7.

                  este conștient de faptul că, deși efectuează controale rezonabile, agenția nu a solicitat, în general, documente justificative care să vizeze riscul de neeligibilitate a granturilor finanțate de agenție pentru operațiunile comune desfășurate de statele membre și de țările asociate la spațiul Schengen; salută faptul că agenția a adoptat politici care au drept obiectiv consolidarea controalelor ex ante, solicitând în mod sistematic să fie prezentate documente justificative;

                  8.

                  a constatat cu surprindere că, la fel ca în 2010, sistemul contabil al agenției este validat de către contabilul acesteia;

                  9.

                  regretă că au fost identificate deficiențe la nivelul controlului intern în ceea ce privește gestionarea imobilizărilor corporale; regretă că nu există nicio procedură pentru cedarea imobilizărilor corporale, iar inventarul fizic este incomplet;

                  10.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 17 aprilie 2013 (7) referitoare la performanțele, gestiunea financiară și controlul agențiilor.

         (1)  JO C 388, 15.12.2012, p. 202.

         (2)  JO L 248, 16.9.2002, p. 1.

         (3)  JO L 298, 26.10.2012, p. 1.

         (4)  JO L 349, 25.11.2004, p. 1.

         (5)  JO L 357, 31.12.2002, p. 72.

         (6)  JO L 286, 17.10.2012, p. 288.

         (7)  Texte adoptate, P7_TA(2013)0134 (a se vedea pagina 374 din prezentul Jurnal Oficial).


title: Decizia Comisiei din 13 februarie 2006 privind obligația statelor membre de a lua măsuri suplimentare provizorii împotriva răspândirii Bursaphelenchus xylophilus (Steiner et Buhrer) Nickle et al. (nematodul lemnului de pin) începând cu zonele Portugaliei, altele decât cele unde este atestată absența sa [notificată cu numărul C(2006) 345]

text:
Anunţ juridic important

|

32006D0133

Official Journal L 052 , 23/02/2006 P. 0034 - 0038 Official Journal L 118 , 08/05/2007 P. 0248 - 0252

		20060213Decizia Comisieidin 13 februarie 2006privind obligația statelor membre de a lua măsuri suplimentare provizorii împotriva răspândirii Bursaphelenchus xylophilus (Steiner et Buhrer) Nickle et al. (nematodul lemnului de pin) începând cu zonele Portugaliei, altele decât cele unde este atestată absența sa[notificată cu numărul C(2006) 345](2006/133/CE)COMISIA COMUNITĂȚILOR EUROPENE,având în vedere Tratatul de instituire a Comunității Europene,având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate [1], în special articolul 16 alineatul (3),întrucât:(1) În cazul în care un stat membru estimează că există un pericol iminent de introducere pe teritoriul său a Bursaphelenchus xylophilus (Steiner et Buhrer) Nickle et al. (nematodul lemnului de pin) dintr-un alt stat membru, este necesar să fie autorizat să ia provizoriu toate măsurile suplimentare necesare pentru a se proteja împotriva acestui pericol.(2) La 25 iunie 1999, Portugalia a informat celelalte state membre și Comisia că anumite eșantioane de pini originari de pe teritoriul său au fost recunoscute ca fiind infestate cu nematodul lemnului de pin. Comisia adoptă deciziile 2000/58/CE [2] și 2001/218/CE [3] de definire a măsurilor care trebuie luate împotriva nematodului pinului.(3) Conform evaluărilor realizate de Oficiul Alimentar și Veterinar (OAV), dintre care ultimele datează din noiembrie 2004, informațiilor suplimentare furnizate de Portugalia și anchetelor oficiale conduse de celelalte state membre privind lemnul, scoarțele izolate și plantele din speciile Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. și Tsuga Carr., se pare că punerea în aplicare a unui program de eradicare a permis limitarea răspândirii nematodului lemnului de pin la zonele circumscrise Portugaliei. Cu toate acestea, au mai fost depistați arbori care prezintă simptomele unei infestări cu nematodul lemnului de pin în cursul anchetelor realizate în aceste zone.(4) În cursul reuniunilor sale din iulie 2004 și mai 2005, Comitetul permanent fitosanitar a procedat la evaluarea punerii în aplicare a planului de eradicare pe termen mediu pentru a lupta împotriva răspândirii nematodului lemnului de pin din februarie 2003, astfel cum a fost modificat în iunie 2003. În cursul ultimei sale reuniuni, comitetul a concluzionat că obiectivul de a reduce nivelul de infecție în zona delimitată nu a fost încă atins.(5) Prin urmare, este necesar ca Portugalia să continue să ia măsuri specifice privind circulația lemnului, a scoarțelor izolate și a plantelor gazdă în interiorul zonelor delimitate din Portugalia și pornind din aceste zone către alte zone ale Portugaliei și către celelalte state membre.(6) De asemenea, este necesar ca Portugalia să continue să ia măsuri de luptă împotriva răspândirii nematodului lemnului de pin în vederea eradicării lui. Așadar, este necesar să se prezinte un plan de eradicare pe termen mediu actualizat pentru a lupta împotriva răspândirii nematodului lemnului de pin în vederea eradicării lui.(7) Celelalte state membre trebuie să continue să poată lua măsuri suplimentare pentru a-și proteja teritoriile împotriva acestui organism.(8) Rezultatele măsurilor specifice și ale punerii în aplicare a planului pe termen mediu trebuie să facă obiectul unei evaluări continue, în special pe baza informațiilor furnizate de Portugalia și celelalte state membre.(9) Măsurile prevăzute de prezenta decizie sunt conforme cu avizul Comitetului permanent fitosanitar,ADOPTĂ PREZENTA DECIZIE:Articolul 1În sensul prezentei decizii, se aplică următoarele definiții:(a) "nematodul lemnului de pin": Bursaphelenchus xylophilus (Steiner et Buhrer) Nickle et al.;(b) "lemn și scoarțe sensibile": scoarțele izolate de lemn de conifere (Coniferales), altele decât Thuja L.;(c) "plante sensibile": plantele (în afară de fructe și semințe) din speciile Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. și Tsuga Carr.Articolul 2Până la 31 martie 2008, Portugalia garantează respectarea condițiilor prevăzute în anexa la prezenta decizie privind lemnul, scoarța și plantele sensibile destinate a fi transportate din zonele delimitate ale Portugaliei, definite în conformitate cu articolul 5, fie către alte zone ale Portugaliei, fie către alte state membre.Portugalia prezintă, înainte de 15 februarie 2006, un plan de eradicare pe termen mediu actualizat pentru a lupta împotriva răspândirii nematodului lemnului de pin în vederea eradicării sale. Planul include precizări privind gestionarea, în zona delimitată, a esențelor de arbori cunoscute ca fiind foarte sensibile la nematodul lemnului de pin în condițiile existente în Portugalia. Acest plan se revizuiește la 30 aprilie 2007 și la 30 martie 2008.Articolul 3Statele membre de destinație, altele decât Portugalia, pot:(a) să supună unor teste de depistare a nematodului lemnului de pin loturi de lemn și de scoarță sensibile care provin din zone delimitate ale Portugaliei și sunt introduse pe teritoriul lor;(b) să ia orice altă măsură adecvată pentru a supune unei supravegheri oficiale astfel de loturi, în scopul de a verifica dacă acestea respectă condițiile corespunzătoare prevăzute în anexă.Articolul 4Statele membre desfășoară anchete oficiale anuale privind nematodul lemnului de pin, asupra lemnului și scoarțelor sensibile, precum și asupra plantelor sensibile originare din țara lor, în scopul de a stabili dacă există o probă a infestării cu acest nematod.Fără a aduce atingere dispozițiilor articolului 16 alineatul (1) din Directiva 2000/29/CE, rezultatele acestor anchete sunt notificate celorlalte state membre și Comisiei până la 15 decembrie 2006 și, respectiv, 15 decembrie 2007.Articolul 5Portugalia stabilește zone în care este atestată absența nematodului lemnului de pin și delimitează zone (denumite în continuare "zone delimitate") constituite dintr-o parte în care prezența nematodului lemnului de pin este atestată și dintr-o parte considerată zonă tampon care înconjoară partea infestată pe o lungime de cel puțin 20 de kilometri, luând în considerare rezultatele anchetelor menționate la articolul 4.Comisia întocmește o listă a "zonelor" în care este atestată absența nematodului lemnului de pin și o transmite Comitetului permanent fitosanitar și statelor membre. Zonele Portugaliei care nu figurează pe lista menționată anterior sunt considerate zone delimitate.Această listă se actualizează pe baza rezultatelor anchetelor menționate la articolul 4 alineatul (1) și a constatărilor raportate în conformitate cu articolul 16 alineatul (1) din Directiva 2000/29/CE.Articolul 6Decizia 2001/218/CE se abrogă.Articolul 7Prezenta decizie se adresează statelor membre.Adoptată la Bruxelles, 13 februarie 2006.Pentru ComisieMarkos KyprianouMembru al Comisiei[1] JO L 169, 10.7.2000, p. 1. Directivă, astfel cum a fost modificată ultima dată prin Directiva 2005/77/CE a Comisiei (JO L 296, 12.11.2005, p. 17).[2] JO L 21, 26.1.2000, p. 36.[3] JO L 81, 21.3.2001, p. 34. Decizie, astfel cum a fost modificată ultima dată prin Decizia 2003/127/CE a Comisiei (JO L 50, 25.3.2003, p. 27).--------------------------------------------------20060213ANEXĂÎn sensul articolului 2, se respectă următoarele condiții:1. Fără a aduce atingere dispozițiilor prevăzute la punctul 2, în cazul circulației pornind din zone delimitate către zone ale Portugaliei care nu sunt zone delimitate sau către alte state membre:(a) plantele sensibile sunt însoțite de un pașaport fitosanitar întocmit și eliberat în conformitate cu dispozițiile Directivei 92/105/CEE [1] a Comisiei după ce:- plantele au fost supuse unui control oficial și s-au dovedit a fi lipsite de semnele sau simptomele infestării cu nematodul lemnului de pin;- nici un simptom al infestării cu nematodul lemnului de pin nu s-a observat la locul de producție sau în împrejurimile sale imediate de la începutul ultimei perioade complete de vegetație;(b) lemnul și scoarțele izolate sensibile, altele decât lemnul sub formă de:- așchii, particule, deșeuri de lemn sau resturi provenite integral sau parțial de la aceste conifere;- lăzi de ambalaj, coșuri sau butoiașe;- paleți, boxpaleți sau alte platforme de încărcare;- dunaj, distanțiere și traverse,dar incluzând lemnul care nu și-a păstrat suprafața rotunjită naturală sunt însoțite de pașaportul fitosanitar prevăzut la punctul 1 litera (a), după ce lemnul sau scoarțele izolate au suferit un tratament termic adecvat la o temperatură minimă interioară de 56 °C timp de treizeci de minute, pentru a garanta absența nematozilor lemnului de pin vii;(c) lemnul sensibil sub formă de așchii, particule, deșeuri de lemn sau resturi provenite integral sau parțial de la aceste conifere sunt însoțite de pașaportul fitosanitar menționat anterior după ce a suferit un tratament corespunzător prin fumigație, în scopul de a garanta absența nematozilor lemnului de pin vii;(d) lemnul sensibil sub formă de dunaj, distanțiere și traverse, inclusiv cel care nu și-a păstrat suprafața rotunjită naturală, trebuie:- să fie separat de scoarța sa;- să nu aibă găuri de viermi mai mari de 3 mm diametru;- să aibă un conținut de apă, exprimat în procent de materie uscată, mai mic de 20 % în stadiul de fabricație;(e) lemnul sensibil sub formă de lăzi de ambalaj, cutii, coșuri, butoiașe sau ambalaje similare, paleți, boxpaleți sau alte platforme de încărcare, suporturi de paleți, utilizat sau nu în transportul de obiecte de orice fel, trebuie să suporte fie un tratament termic adecvat la o temperatură minimă interioară de 56 °C timp de treizeci de minute, fie un tratament sub presiune (impregnare), fie o fumigație care să garanteze absența nematozilor lemnului de pin vii și fie să poarte o ștampilă aprobată oficial de atestare a tratamentului, care să permită identificarea locului unde a fost efectuat tratamentul și a persoanei care l-a efectuat, fie să fie însoțit de pașaportul fitosanitar care să certifice măsurile puse în aplicare.2. În cazul circulației efectuate în interiorul zonelor delimitate ale Portugaliei:(a) plantele sensibile:- provenite din locuri de producție unde nu s-a observat nici un simptom al infestării cu nematodul lemnului de pin, nici la locul de producție, nici în împrejurimile sale imediate, de la începutul ultimei perioade complete de vegetație, și care s-au dovedit lipsite de semne sau de simptome ale infestării cu nematodul lemnului de pin în cursul inspecțiilor oficiale sunt însoțite de certificatul fitosanitar menționat anterior atunci când părăsesc locul de producție;- provenite din locuri de producție unde s-au observat simptome care dovedesc o infestare cu nematodul lemnului de pin, la locul de producție sau în împrejurimile sale imediate, de la începutul ultimei perioade complete de vegetație, sau care au fost recunoscute ca fiind infestate cu nematodul lemnului de pin trebuie să nu părăsească locul de producție și să fie distruse prin ardere;- provenite din locuri precum pădurile, grădinile publice sau grădinile private, care au fost recunoscute că sunt infestate cu nematodul lemnului de pin sau prezintă semne de sănătate precară sau sunt situate într-o zonă protejată:- se taie, în cazul în care sunt identificate între 1 noiembrie și 1 aprilie, în această perioadă;- se taie imediat, în cazul în care sunt identificate între 2 aprilie și 31 octombrie;- se supun unor teste de depistare a nematodului lemnului de pin, în cazul în care se situează în partea zonei delimitate care servește ca zonă tampon în conformitate cu dispozițiile articolului 5. În cazul în care aceste teste sunt pozitive, traseul zonelor delimitate se modifică în consecință;(b) între 1 noiembrie și 1 aprilie, lemnul sensibil care se prezintă sub formă de lemn rotund sau de cherestea, cu sau fără scoarță, inclusiv lemnul care nu și-a păstrat suprafața rotunjită naturală:(i) provenit din arbori recunoscuți ca fiind infestați cu nematodul lemnului de pin sau situați într-o zonă protejată sau care prezintă încă semne de sănătate precară, înainte de 2 aprilie:- fie se distruge prin ardere sub control oficial în locurile corespunzătoare;- fie se transportă sub control oficial:- într-o fabrică de prelucrare pentru a fi transformat în așchii și a fi utilizat în acel amplasament sau- într-o unitate industrială pentru a fi utilizat drept combustibil sau- într-o fabrică de prelucrare pentru a fi:- supus unui tratament termic care atinge o temperatură minimă interioară de 56 °C timp de treizeci de minute ori- transformat în așchii și supus unui tratament termic prin fumigație care garantează absența nematozilor lemnului de pin vii;(ii) provenit de la alți arbori decât cei prevăzuți la punctul (i): se supune unui test oficial de depistare a prezenței nematodului lemnului de pin și a Monochamus spp.; în cazul în care se confirmă prezența nematodului lemnului de pin și a Monochamus spp., lemnul poate să fie transportat sub control oficial într-o fabrică de prelucrare pentru a fi utilizat ulterior ca lemn de construcție sau, prin derogare, să fie transportat sub control oficial în fabrici de prelucrare notificate Comisiei, situate în alte zone ale Portugaliei decât zonele delimitate în care, între 1 noiembrie și 1 aprilie, lemnul și așchiile care provin de la acesta sunt destinate:- în cazul în care este vorba de așchii, să fie exploatate în scopuri industriale în fabrici de prelucrare autorizate sau- în cazul în care este vorba de lemn:- să fie supus unui tratament termic care atinge o temperatură minimă interioară de 56 °C timp de treizeci de minute. Circulația ulterioară a acestui lemn tratat termic se poate autoriza în cazul în care lemnul este însoțit de un pașaport fitosanitar sau- să fie transformat în așchii și supus unui tratament prin fumigație care să garanteze absența nematozilor lemnului de pin vii. Circulația ulterioară a acestui lemn tratat prin fumigație se poate autoriza în cazul în care lemnul este însoțit de un pașaport fitosanitar sau- să fie transformat în așchii în scopuri industriale în uzina respectivă sau- să fie transportat sub control oficial într-o uzină pentru a fi:- supus unui tratament termic care atinge o temperatură minimă interioară de 56 °C timp de treizeci de minute sau- transformat în așchii și supus unui tratament termic prin fumigație care garantează absența nematozilor lemnului de pin vii sau- transformat în așchii în scopul utilizării industriale;(c) între 2 aprilie și 31 octombrie, lemnul sensibil sub formă de lemn rotund sau de cherestea, cu sau fără scoarță, inclusiv lemnul care nu și-a păstrat suprafața rotunjită naturală:(i) provenit din arbori recunoscuți că sunt infestați cu nematodul lemnului de pin sau se situează într-o zonă protejată sau prezintă semne de sănătate precară:- fie se distruge imediat prin ardere sub control oficial în locuri corespunzătoare;- fie se separă imediat de scoarță în locuri adecvate, în afara pădurilor, înainte de a fi transportat sub control oficial în locuri de depozitare, unde va suferi un tratament insecticid adecvat și care dispun de instalații de depozitare în atmosferă umedă adecvate și autorizate, disponibile cel puțin pentru perioada menționată, în vederea unui transport ulterior către o unitate industrială:- pentru a fi transformat imediat în așchii în scopuri industriale sau- pentru a fi utilizat imediat drept combustibil în această uzină sau- pentru a fi supus imediat unui tratament termic la o temperatură minimă interioară de 56 °C timp de treizeci de minute sau- pentru a fi transformat imediat în așchii și supus unui tratament termic prin fumigație care garantează absența nematozilor lemnului de pin vii;(ii) provenit de la alți arbori decât cei prevăzuți la punctul (i) se separă imediat de scoarță la locul de tăiere sau în împrejurimile sale imediate și:- fie se supune unui test oficial de depistare a prezenței nematodului lemnului de pin și a Monochamus spp.; în cazul în care se confirmă prezența nematodului lemnului de pin sau a Monochamus spp., lemnul se supune dispozițiilor prevăzute la punctul (i); în cazul în care se infirmă prezența nematodului lemnului de pin și a Monochamus spp., lemnul poate fi transportat sub control oficial într-o fabrică de prelucrare pentru a fi utilizat ulterior ca lemn de construcție;- fie se transportă sub control oficial într-o fabrică pentru a fi:- transformat în așchii în scopuri industriale sau- supus unui tratament termic la o temperatură minimă interioară de 56 °C timp de treizeci de minute sau- transformat în așchii și supus unui tratament termic prin fumigație care garantează absența nematozilor vii ai lemnului de pin;(d) scoarțele sensibile:- fie se distrug prin ardere sau se utilizează drept combustibil într-o fabrică de prelucrare industrială;- fie se supun unui tratament termic prin care temperatura minimă să atingă, în întreaga suprafață a scoarței, cel puțin 56 °C timp de treizeci de minute;- fie se supun unui tratament prin fumigație care garantează absența nematozilor lemnului de pin vii;(e) lemnul sensibil care se prezintă sub formă de deșeuri produse în momentul tăierii se arde imediat în locuri adecvate sub control oficial:- între 1 noiembrie și 1 aprilie, în această perioadă;- între 2 aprilie și 31 octombrie, imediat;(f) lemnul sensibil care se prezintă sub formă de deșeuri produse în timpul prelucrării lemnului fie se arde imediat în locuri adecvate sub control oficial, fie se utilizează drept combustibil în fabrica de prelucrare, fie se supune unui tratament prin fumigație care garantează absența nematozilor lemnului de pin vii;(g) lemnul sensibil care se prezintă sub formă de lăzi de ambalaj, cutii, coșuri, butoiașe sau ambalaje similare, paleți, boxpaleți sau alte platforme de încărcare, suporturi de paleți, dunaje, distanțiere și traverse, inclusiv lemnul care nu și-a păstrat suprafața rotunjită naturală trebuie:- să se separe de scoarță;- să nu aibă găuri de viermi mai mari de 3 mm diametru;- să aibă un conținut de apă, exprimat în procente de materie uscată, mai mic de 20 % în stadiul de fabricație.[1] JO L 4, 8.1.1993, p. 22. Directivă, astfel cum a fost modificată ultima dată prin Directiva 2005/17/CE (JO L 57, 3.3.2005, p. 23).--------------------------------------------------